Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat lääkkeiden väärentäminen kehitysmaissa (AKT-EU/2140/97/lopull.)



Virallinen lehti nro C 308 , 09/10/1997 s. 0065 - 0066



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat lääkkeiden väärentäminen kehitysmaissa (AKT-EU/2140/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, A. on järkyttynyt nähdessään väärennettyjen lääkkeiden rikollisen kaupan kukoistavan ilman minkäänlaisia rangaistuksia, sillä nämä lääkkeet vaarantavat kehitysmaiden ihmisten terveyden ja jopa hengen, B. palauttaa mieliin, että Maailman terveysjärjestön mukaan lääkkeiden väärentäminen on voimakkaasti laajeneva ala erityisesti Afrikan mantereella, C. katsoo, että tämä vitsaus koskettaa erityisesti Afrikan mannerta, sillä teollinen omaisuus on siellä huonosti suojattua, D. ottaa huomioon, että Afrikan maissa toteutettujen CFA-frangin devalvoinnin ja rakennesopeutusohjelmien seurauksena lääkkeiden hinnat ovat kohonneet lähes kaikkien ulottumattomiin ja väestö joutuu tästä syystä kääntymään mustan pörssin puoleen, E. tarkentaa, että eräät väärennökset sisältävät myrkyllisiä tuotteita, jotka vaarantavat sairaiden hengen, F. palauttaa erityisesti mieliin, että vuonna 1990 yli kymmenen lasta kuoli Nigeriassa nautittuaan yskänlääkettä, joka sisälsi teollista liuotinta, ja tämä katastrofi toistui jonkin ajan kuluttua Bangladeshissa, Intiassa ja Haitilla, ja että vuonna 1995 eräs kansalaisjärjestö ilmoitti löytäneensä Nigeristä laatikoittain väärennettyjä aivokalvontulehdusrokotteita, G. ottaa huomioon, että eräissä Afrikan maissa ja länsimaissa toimii laittomia laboratorioita, jotka valmistavat näitä väärennettyjä lääkkeitä, tai toimivat läpikulkupaikkana muissa maissa valmistetuille lääkkeille, H. panee merkille, että tämä kysymys on itse asiassa yleinen kaikissa maissa, jotka eivät ole saaneet aikaan luotettavaan laatuvalvontaan perustuvaa lääkesäännöstöä, ja että kauppaa helpottavat vielä tullivalvonnan vaikeudet tai sen tehottomuus; 1. Tuomitsee voimakkaasti näiden väärennettyjen lääkkeiden valmistajat ja jakelijat, jotka vaarantavat miljoonien ihmisten hengen kehitysmaissa; 2. Pyytää komissiota auttamaan valtioita kehittämään laadunvalvontamenettelyjä, tukemaan analyysilaboratorioita ja ottamaan käyttöön lääkesäännöstön, jota sovelletaan lääkkeiden tuotantoon, kauppaan ja jakeluun; 3. Pyytää komissiota panemaan täytäntöön yhteistyössä WHO:n ja kansalaisjärjestöjen kanssa väestölle ja alalla työskenteleville suunnattuja tiedotus- ja ehkäisyohjelmia niistä vaaroista, joita näiden väärennettyjen lääkkeiden käyttäminen aiheuttaa; 4. Kehottaa kansalaisjärjestöjä työskentelemään tiiviimmässä yhteistyössä paikallistasolla kyseisen maan terveydenhuoltoviranomaisten kanssa ja kansainvälisellä tasolla Maailman terveysjärjestön kanssa; 5. Kehottaa lääkeaineiden valmistajia noudattamaan kansainvälisiä hyvää valmistustapaa koskevia sääntöjä (GMP good manufacturing practices) ja jakelijoita varmistamaan toimittajiensa luotettavuuden; 6. Katsoo, että tehokkain keino väärennettyjen lääkkeiden leviämisen ehkäisemiseksi kehitysmaissa on sairaaloiden, poliklinikoiden ja apteekkien lääkehankintojen laajentaminen yleisimpien lääkkeiden osalta, joiden hinta voi olla jopa kymmenen kertaa alhaisempi kuin vastaavien erityislääkkeiden; 7. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle sekä Maailman terveysjärjestölle.